Съдържание

# Чертане на криви

Иконата Крива от лентата Рисунка отваря лента с инструменти за чертане на криви на Безие. Кривите на Безие се задават с начална и крайна точка – това са опорните им възли. Кривината на крива на Безие се определя чрез контролните й точки, или „манипулатори“. Преместването на контролна точка променя формата на кривата на Безие.

Контролните точки се виждат само в режим „Редактиране по възли“ и са представени с кръгчета, докато опорните възли са представени с квадратчета. Началната точка е малко по-голяма от останалите възли.

Възможно е да съединявате сегменти от криви на Безие и прави отсечки, за да образувате по-сложни криви на Безие. Съседните сегменти могат да се съединят по три различни начина:

- Симетричният възел поддържа еднаква кривина на линията от двете си страни и свързаните с него две контролни точки се движат заедно на една права.

- Гладкият възел допуска различна кривина на линията от двете си страни.

- Ъгловият възел има две независими контролни отсечки. Промяната от едната страна не влияе върху другата.

## Начин на работа с инструмента Крива

1. От лентата с инструменти Рисунка отворете лентата Криви и изберете инструмента Крива.

2. Щракнете там, където желаете да започва кривата, и плъзнете в посоката, в която искате да продължава. Контролната отсечка ще покаже посоката.

   Задръжте Shift, докато плъзгате, за да ограничите посоката до ъгли, кратни на 45°.

3. Отпуснете бутона на мишката там, където трябва да бъде първата контролна точка.

4. Преместете показалеца там, където искате да завършва първият сегмент от кривата. Кривата ще следва мишката.

5. Направете едно от следните неща:

- Щракнете двукратно върху позицията на крайната точка, за да завършите чертането на линията.

  За да създадете затворена фигура, щракнете двукратно върху началната точка на линията.

- Щракнете и отпуснете бутона на мишката, за да добавите опорен възел. Преместете мишката, за да начертаете следващия сегмент.

- Щракнете и плъзнете в някоя посока, за да добавите гладък възел.

## Начин на работа с инструмента Рисувана линия

1. От лентата с инструменти Рисунка отворете лентата Криви и изберете инструмента Рисувана линия.

2. Щракнете там, където желаете да започва кривата, и задръжте бутона на мишката.

3. Нарисувайте линия с произволна форма, както бихте я нарисували с молив.

4. Отпуснете бутона на мишката, за да завършите линията.

Теми, свързани с показаната

Редактиране на криви

Преобразуване на растерни изображения във векторни

Преобразуване на двуизмерни обекти в криви, многоъгълници и триизмерни обекти

Преобразуване на знаци от текст в графични обекти